Biografie – Joe Foster
Voorheen boyband lid en nou soos Huisgenoot dit stel, het hy “homself finaal losgewikkel” en staan Joe Foster nou met ‘n Ghoema bekroonde skat van ‘n album in die hand! Sy Temalied vir die Film “Pad na jou hart” het ons almal laat regop sit in afwagting van wat hy nog gaan oplewer op sy eie.
13 Oorspronklike liedjies almal uit die pen van hierdie Ghoema wenner vir “Lied van die jaar” 2015 en nie een stel teleur nie en resensente is gaande oor die produk!
“It’s amazing. Joe’s strong point, besides his smooth vocals, is his songwriting. This is something we respect a lot” – “This (Hartklank) is one of the best local albums to be released this year” – People
“…Joe is ’n uiters talentvolle en veelsydige sanger en liedjieskrwyer wat nie noodwendig al wat modegier is, navolg nie, en tog vorendag gekom het met musiek van goeie gehalte wat toeganklik is vir ’n groot gehoor. Hierdie album kan sterk aanbeveel word en behoort nog heelwat treffers op te lewer” – Maroela Media.
Met ‘n nuwe treffer op hande met sy nuutste enkelsnit “Vir my gemaak” lyk dit of 2016 sommer vroeg op ‘n hoogtepunt afskop met reeds 100 000 Kyke en meer as 4000 “shares” op Facebook! Die lied is ook tans op verskeie radiostasies te refferlyse en in Pretoria le die enkelsnit reeds op die Jacaranda Afrikaanse top 20.
Daar is min musikante van wat so gemaklik agter ’n klavier kan inskuif en van daar ’n wonderlike musikale vertoning, met stem en klavier kan lewer. Joe se besondere mooi stem en sy opwindende melodieë en lirieke maak dat sy musiek inderdaad musiek uit die hart is.
Buiten die dertien liedjies wat Joe vir sy album geskryf het was hy ook 2015 genader om vir kykNET ‘n temalied vir te skryf, spesifiek met die slagspreuk. Beleef jou wereld in Afrikaans. Dit is ‘n bewys van die vertroue wat in Joe se vermoe geplaas word – Hierdie lied word in 2015 ‘n bekende in KykNET kykers se huise en dien die lied as fondasie vir ‘n merkwaardige en bekroonde veldtog..
Joe se liefde vir musiek kom reeds van kleins af. Sy ma was ’n musiekonderwyser wat hom vroeg al touwys gemaak het en reeds voordat hy skool toe is, het musiek hom geroep. Kleintyd het hy begin met klavierlesse en as jong musikant was hy ook die musiekleier van ’n paar gemeentes soos die NG gemeente Quellerina en ook klavier begeleier en item sanger by die bekende Mosaïek gemeente.
Joe het sy heel eerste musiekstudio ingerig toe hy nog op skool was, en dit was dus ’n logiese keuse dat hy opleiding wou ontvang as klankingenieur. Hy skryf in 2002 in vir ’n kursus in musiekvervaardiging en klankingenieurswese aan die SAE Tegnologie Kollege in Amsterdam, Nederland. Nadat hy sy studies voltooi het, doen hy vir ’n paar maande praktiese ondervinding op in ’n musiekstudio in Köln, Duitsland. Daarna is hy weer vir ’n paar maande terug na Nederland voordat hy uiteindelik huis toe gekom het.
Na sy terugkeer na Suid-Afrika, fokus Joe veral op die vervaardiging van musiek en hy help onder meer vir Karen Wessels om haar CD, Hoe durf jy? op te neem. Toe die geleentheid opduik om in 2010 by die mansgroep ADAM aan te sluit, gryp Joe hierdie kans met albei hande aan en vir drie jaar was hy deel van hierdie baie gewilde popgroep. Uit Joe se pen het ’n hele rits van ADAM se grootste treffers gekom. Liedjies soos “Gebore om jou lief te hê”, “Hartklop,” “Sonder” en “Mooiste Melodie” is alles deur hom geskryf. Joe skryf ook die temalied vir die baie suksesvolle Afrikaanse fliek, Pad na jou hart en die liedjie met dieselfde titel is reeds vir maande lank op verskillende treffersparades. Joe is ook in 2014 genomineer vir ’n Ghoema-toekenning as Liedjieskrywer van die Jaar vir “Pad na Jou Hart”. Hy hoop om vorentoe in sy loopbaan sommer nog baie musiek vir rolprente te skryf.
Joe het ADAM in Oktober 2013 verlaat en besluit om hom op sy eie sololoopbaan toe te spits. Uit die ADAM ervaring het hy veral baie van die verhoog geleer en hoe om as kunstenaar ’n lekker wisselwerking met ’n gehoor te bewerkstellig. Deesdae is hy ewe gemaklik voor ’n klein intieme gehoor, of ’n reuse skare. Sy stem het ook in hierdie tydperk geweldig gegroei en by dit alles is sy eie kreatiwiteit uitgedaag.
Hy het nie gehuiwer om hierdie uitdaging aan te durf nie en die rits treffers wat uit sy pen verskyn het, getuig hoe suksesvol hy daarmee was. Joe se insluiting as solokunstenaar in 2014 se Huisgenoot Skouspel en die Innibos Fees se hoofprogram kan getuig van die topgehalte musiek wat hy maak en sy toenemende gewildheid as musikant.
Joe se vertonings is besonder gewild by feeste en ook as deel van korporatiewe geleenthede, en hy hou self baie daarvan om in die intimiteit van ’n kleinerige teater sy hartsmusiek te maak. Joe het ook ’n orkes wat gereeld saam met hom optree.
Joe se eerlike lirieke getuig van lewenservaring en ’n behoefte om hierdie lewenslesse wat hy langs die pad leer, eerlik en opreg met sy luisteraars te deel. Een ding wat Joe op die harde manier moes leer, is om geduldig te wees en te wag dat die tyd ryp is vir sekere dinge. Sy lewensfilosofie is om telkens langs die pad stil te staan en ’n bestekopname te maak om so seker te maak dat hy die heeltyd vorentoe beweeg. Uiteindelik hoop hy om ook as solokunstenaar die platinummerk met die verkope van sy CD’s te haal. Met musiek wat uit sy hart uit kom, hoe anders?
T-Shirt and Cap Design Competition October 5, 2017
MY NEW ALBUM IS IN THE OVEN!!! October 3, 2017